  Анжелика Тихонова корреспондент Удмуртиын Люкмы но Армязь шуръёс вамен куашкан калэ вуэм выжъёсты тупатъязы. Транспортлы соос вылтӥ мынон-ветлонэз усьтӥзы ни. Со сярысь элькун тӧролэн но кивалтэтлэн пресс-службазы ивортӥз. Люкмы шур вамен тупатъям выж Юкаменск ёросысь Глазкар – Юкаменск сюрес вылын интыяськемын. Выжлэн плитаосыз пырдэмын вал ини. Кемалы ворсантэм понна, сое туэ ик тупатъяно луиз. Ужъёсты 2021-тӥ арын куарусёнэ кутскизы. Тупатъям выжлэн кузьдалаез 45 метр. Сюресчиос плитаоссэ, балкаосызлэсь пыкъет люкетъёссэ, гидроизоляцизэ воштӥзы, асфальт шобретсэ выльдӥзы, тротуар консольёссэ тупатъязы, шурлэсь ӧрзэ чылкытатӥзы, бетонлэсь пырдэм барьеръёсты кортлы воштӥзы. Люкмы шур вамен выжез Юкаменск черкогуртлэн тусэныз ниманы луоз. Калык сое тупатъян пумысен трос вазиськылӥз ини, уго ми понна со вакчи сюрес, кудиз ёрос центрмес мукет гуртъёсынымы, озьы ик Глазкарен но Яр каргуртэн герӟа. Котыр сюрес вань, но со 150 иськемлэсь кузь. Машинаос татӥ трос ветло, соин ик калыклэн кышкыттэмлыкез нырысетӥ интыын вал Константин Бельтюков, Юкаменск ёрослэн тӧроезОзьы ик сюресчиос Камбарка ёросысь Камбарка – Ершовка сюрес вылысь Армязь шур вамен выжез лэсьтӥзы. Отысь пролёт плитаоссэ воштӥзы, пыкъетъёссэ выльдӥзы, векчи кӧльылэсь шобретсэ асфальтобетонлы воштӥзы. Сюреслэн выльдэм кузьдалаез ог 58 метр луиз. Армязь шур вамен Нижняя Армязь гуртын улӥсьёс понна валтӥсь сюрес ортче. Гуртын 600-лэсь ятыр адямиос уло, школа, нылпи сад, «Нива» гурт возёс ужало. Озьы ик со сюрес Ершовка черкогуртозь но Борок каргуртозь валтӥсь луэ Александр Галанов, Камбарка ёрослэн тӧроезПусъём, ар пумозь Удмуртиын эшшо ньыль выжъёсты тупатъяны кулэ.  Тодэ вайытом, кемалась ик ӧвӧл Кизнер ёросын Учур шур вамен выжез тупатъязы.  Тегъёс: Камбарка Удмуртия тупатъянужъёс Юкаменск выжъёс  